SL Uradni list Evropske unije C 9/6

Končno poročilo pooblaščenca za zaslišanje o zadevi št. COMP/B-1/37.966 – Distrigaz

(v skladu s členoma 15 in 16 Sklepa Komisije 2001/462/ES, ESPJ z dne 23. maja 2001 o mandatu pooblaščenca za zaslišanje v nekaterih postopkih o konkurenci – UL L 162, 19.6.2001, str. 21)

(2008/C 9/04)

Osnutek odločbe daje podlago naslednjim ugotovitvam:

Ozadje zadeve

Ta primer je rezultat preiskave, ki je bila izvedena po uradni dolžnosti in se je prvotno osredotočila na tri pogodbe o dobavi plina med družbo Distrigaz SA/Distrigas NV (v nadaljnjem besedilu „Distrigas“) in industrijskim porabnikom v Belgiji. Komisija je prišla do predhodne ugotovitve, da določeni vidiki teh pogodb pomenijo omejitev konkurence in zlorabo prevladujočega položaja na trgu za dobavo plina v Belgiji, kar je v nasprotju s členoma 81 in 82 Pogodbe ES.

I. Predhodne ocene

Družbi Distrigas in industrijskemu porabniku je bilo obvestilo o nasprotovanju poslano 1. marca 2004. Na zahtevo sem družbi Distrigas rok za odgovor na obvestilo o nasprotovanju podaljšala do 19. maja 2004. Svoja pisna odgovora na obvestilo o nasprotovanju sta posredovala tako družba Distrigas kot tudi industrijski porabnik.

Ustno zaslišanje, na katerem sta družba Distrigas in industrijski porabnik predstavila svoji mnenji glede pomislekov Komisije, je potekalo 16. junija 2004.

Komisija je 30. junija 2005 sprejela predhodno oceno, naslovljeno na družbo Distrigas, v zvezi s pomisleki glede konkurence na podlagi člena 82 Pogodbe ES, in sicer v zvezi s pogodbami družbe Distrigas z različnimi industrijskimi porabniki v Belgiji o dobavi plina.

Komisija je 8. maja 2006 sprejela dodatno obvestilo o nasprotovanju, naslovljeno na družbo Distrigas, v zvezi s pomisleki glede konkurence na podlagi člena 82 Pogodbe ES, in sicer v zvezi z vsemi pogodbami družbe Distrigas z industrijskimi porabniki v Belgiji o dobavi plina. Na posebne zahteve je bilo odobreno podaljšanje roka za predložitev odgovora, in sicer prvotno do 30. junija, nato do 7. julija in na koncu do 1. septembra 2006. Glede na napredek pri razpravah o zavezah (glej spodaj) je bilo ocenjeno, da družbi Distrigas ni treba odgovoriti na dodatno obvestilo o nasprotovanju.

Obvestilo o nasprotovanju, predhodna ocena in dodatno obvestilo o nasprotovanju so predhodne ocene v smislu člena 9(1) Uredbe Sveta (ES) št. 1/2003.

II. Predložitev obvez in tržna analiza

Družba Distrigas je 11. julija 2006 Komisiji predložila predlog zavez kot odziv na pomisleke glede konkurence, navedene v predhodnih ocenah. Po posvetovanju z zadevnimi službami Komisije je bil 1. marca 2007 predložen spremenjen predlog zavez.

Komisija je 5. aprila 2007 na podlagi člena 27(4) Uredbe (ES) št. 1/2003 v Uradnem listu Evropske unije objavila obvestilo s povzetkom zadeve in zavez, ki jih je predlagala družba Distrigas, ter zainteresirane tretje stranke pozvala, da v enem mesecu predložijo svoje pripombe. Po posvetovanjih z zadevnimi službami Komisije, ki so potekala po ocenitvi pripomb tretjih strank, je družba Distrigas 12. junija 2007 predložila novo, spremenjeno različico zavez. Družba Distrigas je potrdila, da bi se morale te zaveze šteti kot zaveze v smislu člena 9(1) Uredbe (ES) št. 1/2003.

III. Dostop do spisa in tržne analize

Dostop do spisa je bil prvotno po objavi prvega obvestila o nasprotovanju odobren družbi Distrigas in industrijskemu porabniku ter naknadno po dodatnem obvestilu o nasprotovanju družbi Distrigas. Po izvedbi tržne analize so bile družbi Distrigas predložene tudi nezaupne različice odgovorov, prejetih kot odziv na tržno analizo.

Sklepna ugotovitev

Menim, da so bile pravice strank do zaslišanja v tej zadevi spoštovane.